Slik ser katastrofeskipet ut på innsiden
Med drill, undervannskamera, klatretau og sprengstoff søker dykkere systematisk etter savnede personer om bord i det havarerte cruiseskipet «Costa Concordia». Nå er redningsarbeidet under økende press på grunn av dårlig vær er på vei mot området skipet ligger kantret i. Uværet kan vanskeliggjøre søket etter savnede. - Vi har mellom 12-24 timer på oss å avslutte operasjonen. Uværet som er på vei kan føre til at skipet flyter vekk fra steinene og synker til bunns, sier leder av dykkerteamet, Modesto Dilda, ifølgeSky News. Pressesjef for redningsteamet, Luca Cari mener at det ikke er noen frist for å fullføre søket, selv om skipet flytter på seg. Men hvis skipet synker til bunns vil arbeidet bli svært vanskelig. Mandag opphørte redningsarbeidet midlertidig på grunn av bevegelse i skipet.De spesialtrente redningsarbeiderne opererer i tomannsteam og jobber i skift på rundt 30 minutter av gangen, ifølge NTB. - Enhver bevegelse i skipet er svært farlig. Bevegelser kan føre til at skipet, eller deler av det, kollapser. Vi risikerer enten å bli knust eller å bli fanget inne i skipet, forteller en av dykkerne, Paolo Boscini. For jobben over vann bruker arbeiderne klatretau for å komme seg langs den såpeglatte skipssiden, som er like høy som en høyblokk. Dykkerne bruker også sprengstoff for å sprenge seg gjennom det 290 meter lange skipet.Uværet lager ikke bare problemer for redningsarbeidet, men gjør det også risikabelt å begynne å pumpe ut olje fra «Costa Concordia», melder nyhetsbyrået AP. Totalt inneholder det kantrede skipet rundt 2300 tonn drivstoff, som vil skape store skader hvis det begynner å lekke fra skipet. Ifølge miljøminister Corrado Clini kommer det til å ta flere uker å få fjernet alt drivstoffet. - Vi vil ikke starte det arbeidet før søket etter savnede og omkommende er avsluttet, sier han. Et nederlandsk bergningsselskap er på plass i området for å forsøke å pumpe ut noe av oljen når søkene er over.Fra første stund har kapteinen Francesco Schettino blitt utpekt som syndebukk etter ulykken. Han skal ha ført skipet utenfor den vanlige leia, og skal også ha forlatt skipet før alle passasjerene var evakuert. Han blir holdt i husarrest, anklaget for å ha forlatt skipet og for uaktsomt drap, men er så langt ikke formelt siktet. Selv hevder kapteinen at han ikke forlot skipet frivillig, men at han falt i en livbåt og at han utførte en vanskelig manøver som reddet mange menneskeliv da skipet først var kommet ut av kurs. Over 4200 mennesker var om bord på «Costa Concordia» da det traff et skjær og begynte å ta inn store mengder vann. 11 personer er funnet døde - fire fra Frankrike, en fra Ungarn, Spania, Italia, Peru, samt tre omkommende som fremdeles ikke er identifisert. Minst 21 mennesker er fremdeles savnet. Håpet om å finne de savnede i livet er nå nesten helt borte.
Redningsarbeiderne kjemper et kappløp mot klokken for å finne de siste 21 savnede fra luksusskipet.